P9_TA(2022)0138

Straitéis AE chun oideachas do leanaí ar domhan a chur chun cinn

Rún ó Pharlaimint na hEorpa an 3 Bealtaine 2022 i dtreo straitéis AE chun oideachas do leanaí ar domhan a chur chun cinn: tionchar phaindéim COVID-19 a mhaolú (2021/2209(INI))

(2022/C 465/04)

Tá Parlaimint na hEorpa,

— ag féachaint do Choinbhinsiún na Náisiún Aontaithe um Chearta an Linbh an 20 Samhain 1989,

— ag féachaint d’Airteagal 26 de Dhearbhú Uilechoiteann Chearta an Duine, d’Airteagal 18 den Chúnant Idirnáisiúnta ar Chearta Sibhialta agus Polaitiúla, d’Airteagal 13 agus d’Airteagal 14 den Chúnant Idirnáisiúnta maidir le Chearta Eacnamaíocha, Sóisialta agus Cultúrtha, agus d’Airteagal 10 den Choinbhinsiún maidir le Gach Cineál Idirdhealaithe in aghaidh na mBan a Dhíothú,

— ag féachaint do Spriocanna Forbartha Inbhuanaithe na Náisiún Aontaithe (SFInna) a glacadh in 2015 agus do Thuarascáil Spriocanna Forbartha Inbhuanaithe 2021 na Náisiún Aontaithe,

— ag féachaint do na Barúlacha Ginearálta ó Choinbhinsiún na Náisiún Aontaithe um Chearta an Linbh (1),

— ag féachaint do threoirlínte na Náisiún Aontaithe maidir le Cúram Malartach Leanaí an 18 Nollaig 2009,

— ag féachaint do Staidéar Domhanda na Náisiún Aontaithe maidir le Leanaí a mbaintear an tSaoirse díobh an 11 Iúil 2019,

— ag féachaint don achoimre ar bheartas na Náisiún Aontaithe an 15 Aibreán 2020 dar teideal The impact of COVID-19 on children [Tionchar COVID-19 ar leanaí], agus don fhreagairt dhearfach air sin arna comhthreorú ag AE agus ag Grúpa Tíortha Mheiriceá Laidinigh agus Mhuir Chairib agus arna síniú ag 173 thír,

— ag féachaint do fhreagairt bheartais ón Eagraíocht um Chomhar agus Forbairt Eacnamaíochta an 19 Deireadh Fómhair 2020 dar teideal What is the impact of the COVID-19 pandemic on immigrants and their children? [Cad é tionchar phaindéim COVID-19 ar inimircigh agus ar a leanaí?],

— ag féachaint do Coinbhinsiún UNESCO in aghaidh Leithcheal san Oideachas, a glacadh an 14 Nollaig 1960,

— ag féachaint do bhróisiúr UNICEF, UNESCO agus an Bhainc Dhomhanda dar teideal Mission: Recovering Education in 2021 [Misean: An tOideachas a Thabhairt Slán in 2021],

— ag féachaint d’Airteagal 49 de Chairt um Chearta Bunúsacha an Aontais Eorpaigh,

— ag féachaint d’Airteagal 11 de Chairt na hAfraice um Chearta agus Leas an Linbh, 1990,

— ag féachaint d’Airteagail 17 agus 25 den Chairt Afracach um Chearta an Duine agus Cearta Pobal, 1981,

— ag féachaint d’Airteagal 31 de Dhearbhú Chearta an Duine Chomhlachas Náisiúin na hÁise Thoir Theas, 2012,

— ag féachaint d’Airteagal 14 de Chairt um Chearta Bunúsacha an Aontais Eorpaigh,

— ag féachaint d’Airteagail 3(5) agus 21 den Chonradh ar an Aontas Eorpach,

— ag féachaint do thuarascáil Chlár Forbartha na Náisiún Aontaithe ó mhí Aibreáin 2021 dar teideal Leaving No One Behind: Impact of COVID-19 on the Sustainable Development Goals (SDGs) [Gan aon duine a fhágáil chun deiridh: Tionchar COVID-19 ar na Spriocanna Forbartha Inbhuanaithe (SFInna),

— ag féachaint don Ráthaíocht Eorpach do Leanaí,

— ag féachaint don Bhliain Idirnáisiúnta um Shaothar Leanaí a Dhíothú 2021 agus do chur chuige neamhfhulaingthe an Choimisiúin i leith fostú leanaí,

— ag féachaint do rún uaithi an 26 Samhain 2019 maidir le cearta leanaí tráth chomóradh 30 bliain Choinbhinsiún na Náisiún Aontaithe um Chearta an Linbh (2),

— ag féachaint do rún uaithi an 11 Márta 2021 maidir leis an gcoinbhleacht sa tSiria – 10 mbliana tar éis an éirí amach (3),

— ag féachaint d’Airteagal 54 dá Rialacha Nós Imeachta,

— ag féachaint do na tuairimí ón gCoiste um Fhorbairt agus ón gCoiste um Chultúr agus um Oideachas,

— ag féachaint don tuarascáil ón gCoiste um Ghnóthaí Eachtracha (A9-0058/2022),

A. de bhrí go bhfuil beagnach cúig mhilliún duine ar fud an domhain tar éis bás a fháil mar gheall ar phaindéim COVID-19, lena spreagtar rialtais ar fud an domhain bearta eisceachtúla a achtú chun scaipeadh víreas COVID-19 a shrianadh, lena n-áirítear scoileanna a dhúnadh agus rochtain ar shaoráidí oideachais a theorannú;

B. de bhrí go ngéaraítear ar ghéarchéim sláinte COVID-19 leis na hathraithigh nua, agus leis na coinbhleachtaí agus géarchéimeanna eile, lena n-áirítear an ghéarchéim aeráide, go leantar den bhaol méadaithe atá ann do leanaí ar fud an domhain go dtitfidh siad faoi bhun íosleibhéil inniúlachta;

C. de bhrí gur ceart bunúsach daonna atá aitheanta go hidirnáisiúnta gurb ea rochtain ar an oideachas, ceart atá fíor-riachtanach chun cearta eile an duine a fheidhmiú; de bhrí go bhfuil bunoideachas éigeantach agus uilíoch agus inrochtana do chách i gceist leis an gceart chun oideachais;

D. de bhrí go measann UNICEF go bhfuil bliain iomlán oideachais caillte ag níos mó ná 168 milliún leanbh i ngeall ar dhúnadh scoile de bharr chuibhriú COVID-19, agus go léirítear le sonraí UNESCO gur cuireadh isteach go mór ar an oideachas do 800 milliún mac léinn ar fud an domhain, a chaill dhá thrian de bhliain acadúil ar an meán;

E. de bhrí, ó mhí an Mhárta 2020, go mb’éigean do thart ar 194 thír scoileanna a dhúnadh ar bhonn náisiúnta i ngeall ar phaindéim COVID-19, lena ndearnadh difear do níos mó ná 1,8 billiún foghlaimeoir scoile ar fud an domhain agus a chuir deireadh lena rochtain ar an oideachas agus ar shochair ríthábhachtacha eile a chuireann scoileanna ar fáil; de bhrí go bhfuil scoileanna i roinnt réigiún dúnta fós; de bhrí go ndearnadh leanaí a nochtadh d’fhoréigean, mí-úsáid agus dúshaothrú ar bhonn méadaitheach i ngeall ar dhúnadh scoileanna, lena n-áirítear i gcomhthéacs intíre; de bhrí gurb iad na leanaí leochaileacha agus imeallaithe is mó a n-imrítear tionchar orthu le dúnadh páirteach nó iomlán scoile trí mhéadú a dhéanamh ar na héagothromaíochtaí atá ann faoi láthair sna córais oideachais agus trí chur isteach ar gach gné dá saol laethúil;

F. de bhrí, de réir UNICEF, go bhfuil aon trian de leanaí ar fud an domhain nach bhfuil rochtain acu ar an idirlíon, lena gcruthaítear bacainn ar rochtain ar an gcianfhoghlaim/an fhoghlaim dhigiteach; de bhrí go mbeidh gá fós le cláir chianfhoghlama agus theagaisc tar éis phaindéim COVID-19, go háirithe i dtíortha atá buailte ag tubaistí nádúrtha agus coinbhleachtaí; de bhrí go bhfuil dúshláin nua cruthaithe ag an ríomh-fhoghlaim do mhúinteoirí ó thaobh foghlaim na mac léinn a éascú agus idirghníomhaíocht shóisialta a chothabháil de; de bhrí, le paindéim COVID-19 agus na bearta nuálacha meara a glacadh chun foghlaim leanúnach do leanaí a áirithiú go dtugtar deis an t-oideachas a athshamhlú ar bhonn níos réamhbhreathnaithí, níos cuimsithí, níos solúbtha agus níos athléimní; de bhrí nach foláir do chláir chianfhoghlama a bheith inrochtana do gach leanbh, agus na dúshláin shocheacnamaíocha a d’fhéadfadh a bheith ann do leanaí á gcur san áireamh leo, mar aon leis an easpa rochtana atá acu ar an idirlíon, ar chraoltaí nó ar na meáin dhigiteacha;

G. de bhrí go ndearna iarmhairtí eacnamaíocha phaindéim COVID-19 ar thuismitheoirí tionchar a imirt ar shláinte, ar dhea-bhail agus ar rochtain a leanaí ar an oideachas; de bhrí, le dúnadh na scoileanna go mba léir nach raibh tuismitheoirí ullamh don chianscolaíocht agus don scolaíocht bhaile; de bhrí gur cuireadh d’iallach ar roinnt tuismitheoirí a bhíonn ag obair agus atá gan acmhainní airgeadais nó roghanna malartacha eile, a leanaí a fhágáil ag baile ina n-aonar, agus gurbh ann do dhaoine eile, mná den chuid is mó, a rinneadh díomhaoin dá mbuíochas, agus teaghlaigh á mbrú, dá bhrí sin, i dtreo na bochtaineachta;

H. de bhrí go ndearna níos mó ná 90 % de thíortha cianfhoghlaim de chineál éigin a thabhairt isteach le linn dhúnadh éigeandála na scoileanna; de bhrí gurbh iad na leanaí a bhí rannpháirteach sa bhunoideachas agus sa mheánoideachas ba mhó a bhain tairbhe as an gcianfhoghlaim, lenar fágadh na leanaí a bhí ar an leibhéal réamh-bhunscoile i mbaol ó bheith neamhullamh don bhunoideachas;

I. de bhrí go bhfuil thart ar 1,8 trilliún uair an chloig d’fhoghlaim phearsanta caillte ag páistí scoile ar fud an domhain ó thús phaindéim COVID-19 agus go raibh corradh le 39 billiún béilí inscoile a bhí fágtha gan ithe ar fud an domhain i ngeall ar dhúnadh scoileanna (4);

J. de bhrí, i bhfad roimh phaindéim COVID-19, go raibh géarchéim foghlama dhomhanda os comhair an domhain cheana féin, ní hamháin tríd an rochtain shriantach a bhí ar an oideachas i ngeall ar an mbochtaineacht, comaitéirí fada chuig an scoil is gaire, noirm dhíobhálacha inscne, idirdhealú in aghaidh grúpaí leochaileacha, rioscaí agus coinbhleachtaí comhshaoil, ach freisin trí scolaíocht nach gá gurb é an fhoghlaim a bhíonn mar thoradh uirthi; de bhrí go raibh an phaindéim ina siocair le staid chriticiúil na leanaí i roinnt réigiún coinbhleachta a dhéanamh níos measa fós, ar minic leis mar shaintréithe, inter alia, méadú ar an neamhshláine, leochaileacht mhéadaithe i leith thionchair an athraithe aeráide agus ionsaithe ar institiúidí oideachais, lena bhfágtar leanaí faoi bhaol méadaithe go ndéanfar iad a rannpháirtiú i gcoinbhleacht, rud arb ionann agus sárú tromchúiseach ar chearta an linbh agus ar an dlí daonnúil idirnáisiúnta; de bhrí gur ann do 617 milliún leanbh agus déagóir ar fud an domhain nach bhfuil ar a gcumas íosleibhéil inniúlachta a bhaint amach sa léitheoireacht (5) agus sa mhatamaitic, cé go bhfuil dhá thrian díobh ar scoil;

K. de bhrí go bhfuil díothú déanta ag COVID-19 ar dhíol 20 bliain de ghnóthachain oideachais; de bhrí go raibh 101 mhilliún leanbh sa bhreis – 9 % díobh siúd i ngráid 1-8 – faoi bhun íosleibhéil inniúlachta léitheoireachta in 2020 (6);

L. de bhrí go meastar nach sroichfidh 825 mhilliún leanbh breise aosacht leis na scileanna meánscolaíochta atá ag teastáil uathu don obair agus don saol faoi 2030; de bhrí nach bhfuil na milliúin leanaí agus daoine óga a d’fhreastail go rialta ar scoileanna ag forbairt na scileanna a bhfuil gá acu leo chun bheith rannpháirteach go rathúil sa mhargadh fostaíochta, a lánacmhainneacht a bhaint amach agus rannchuidiú lena bpobail;

M. de bhrí go bhfuil mórthionchar eacnamaíoch ag dúnadh na scoileanna ós rud é go gcuirtear cosc ar leanaí agus ar dhaoine óga na scileanna riachtanacha a fhorbairt, a lánacmhainneacht a bhaint amach agus ullmhú don saol, rud ar minic leis a bheith ina shiocair leis an dífhostaíocht agus, dá bhrí sin, le méaduithe ar éagothromaíocht, lena bhfágtar, dá bhrí sin, gur lú deiseanna atá ann;

N. de bhrí, de réir na Náisiúin Aontaithe, go bhfuil 11 mhilliún foghlaimeoir bunscoile agus meánscoile ar fud an domhain – 5,2 milliún ar cailíní iad – i mbaol gan filleadh ar an oideachas i ndiaidh dúnadh scoileanna a bhaineann le COVID-19 (7); de bhrí, a fhaide a bhíonn leanaí gan freastal ar an scoil, a airde an dóchúlacht go bhfágfaidh siad an t-oideachas ar fad; de bhrí go bhféadfadh an staid sin an bonn a bhaint ó na torthaí a gnóthaíodh i réimse an oideachais agus i dtreo na spriocanna forbartha inbhuanaithe a baineadh amach, agus go háirithe iad siúd a bhaineann leis an mbochtaineacht a laghdú, leis an tsláinte agus leis an dea-bhail, agus le hoideachas ar ardcháilíocht;

O. de bhrí go mbaineann tionchair inscne ar leith le dúnadh scoileanna agus go bhfuil baol ann go ndéanfar éagothromaíochtaí a leathnú leo; de bhrí go meastar go bhféadfadh méadú a theacht ar thoircheas na ndéagóirí mar thoradh ar dhúnadh scoileanna le linn géarchéimeanna; de bhrí go bhfuil cailíní nach bhfuil ar scoil neamhchosanta go díréireach ar bhaol an luathphósta, an phósta éigeantais agus an dúshaothraithe ghnéasaigh; de bhrí go meastar go bhféadfadh dhá mhilliún cas eile de chiorrú ball giniúna ban tarlú sna deich mbliana amach romhainn; de bhrí go bhféadfaí bac a chur ar líon suntasach cailíní ó fhilleadh ar an scoil nuair a athosclóidh siad i bhfianaise beartais idirdhealaitheacha áirithe a bheith ann lena gcuirtear toirmeasc ar chailíní torracha agus ar mháithreacha óga freastal ar scoil;

P. de bhrí go bhfuil 129 milliún cailín ann ar fud an domhain nach bhfuil ag freastal ar scoil, lena n-áirítear 32 mhilliún cailín atá in aois bhunscoile, 30 milliún cailín atá in aois meánscoile íochtaraí agus 67 milliún cailín in aois meánscoile uachtaraí; de bhrí gur éirigh le níos lú ná leath de na tíortha ar fud an domhain paireacht inscne a bhaint amach i rannpháirtíocht sa bhunoideachas; de bhrí, leis an aistriú chuig an gcianfhoghlaim, go bhfágtar go bhfuil leanaí, go háirithe cailíní, ó na teaghlaigh is boichte agus is leochailí i mbaol go mór an scoil a fhágáil go buan nó ar feadh tréimhsí fada;

Q. de bhrí gur san Afraic Fho-Shahárach atá 9 gcinn as na 10 náisiún is deacra atá ann do chailíní chun oideachas a fháil iontu agus gurb í an Afganastáin an náisiún eile, áit ina ndearna an Talaban oideachas iar-bhunscoile a cheilt ar chailíní trí ordú a thabhairt do mheánscoileanna gan athoscailt ach do bhuachaillí amháin; de bhrí, le beartas doiléir agus gealltanais éiginnte agus neamhchomhlíonta an Talaban i leith oideachas do chailíní, go bhfuil na milliún cailíní san Afganastáin thar a bheith imníoch faoina gcuid oideachais, ní nach ionadh; de bhrí gur tháinig roinnt tionscnaimh idirnáisiúnta chun cinn ó ollscoileanna agus ó dhaoine aonair agus cianoideachas á thairiscint acu do chailíní agus do mhná na hAfganastáine;

R. de bhrí, de réir roinnt údaráis náisiúnta agus réigiúnacha um fhorfheidhmiú an dlí, go bhfuil leanaí nach bhfuil ag freastal ar an scoil – go háirithe cailíní agus leanaí ó chúlraí faoi mhíbhuntáiste, amhail leanaí ar de bhunadh mionlaigh iad, leanaí ó phobail tuaithe agus dúchais agus leanaí imirceacha, lena n-áirítear dídeanaithe, leanaí faoi mhíchumas agus leanaí i gcúram agus leanaí a chaill a dtuismitheoirí agus/nó a seantuismitheoirí i ngeall ar phaindéim COVID-19, as measc nithe eile – leochaileach go díréireach i leith dúshaothrú, saothar leanaí agus foréigean teaghlaigh, lena n-áirítear a bheith ina bhfinnéithe ar fhoréigean, ar bhulaíocht ar líne agus ar choireanna eile amhail dúshaothrú agus mí-úsáid ghnéasach (8);

S. de bhrí, anuas ar na costais shóisialta ollmhóra, go measann an Banc Domhanda go bhféadfadh dúnadh scoileanna ar bhonn domhanda agus a mhairfeadh tréimhse 5 mhí, caillteanais foghlama ag a bhfuil luach reatha USD 10 trilliún a ghiniúint; de bhrí go bhféadfadh sé go gcosnódh caillteanas foghlama suas le USD 161 mhilliún in aghaidh an lae;

T. de bhrí, ar an drochuair, go raibh dúnadh na scoileanna bunriachtanach chun leathadh COVID-19 a theorannú; de bhrí gur mó atá i gceist le scoileanna ná áiteanna inar féidir le leanaí foghlaim, os rud é gur áiteanna iad inar féidir teacht le chéile agus gur moil iad freisin a chuireann tacaíocht meabhairshláinte agus shíceasóisialta ar fáil; de bhrí, de réir UNESCO agus UNICEF, nach é amháin go ndéanann dúnadh scoileanna difear don cheart chun oideachais ach don cheart chun sláinte freisin, le níos mó ná 80 milliún leanbh ag cailliúint amach ar vacsaínithe príomhúla mar thoradh ar dhúnadh scoileanna; de bhrí go gciallaítear le dúnadh scoileanna nach bhfuil múinteoirí in ann a bheith san airdeall ar chomharthaí mí-úsáide nó easpa cúraim chuí ó thaobh na dtuismitheoirí de; de bhrí, de réir Oifig Taighde UNICEF – Innocenti agus an Chláir Dhomhanda Bia, go mbíonn tionchar freisin ag dúnadh scoileanna ar an gceart chun dea-chothaithe agus chun rochtain ar bhéile laethúil; de bhrí gur féidir le cláir bia scoile dreasachtaí a sholáthar do na leanaí is leochailí chun filleadh ar scoil; de bhrí go gcuireann dúnadh scoileanna isteach go mór ar dhea-bhail mheabhrach leanaí ós rud é gur féidir le leanaí a bheith neamhchosanta ar fhoréigean agus strus sa bhaile; de bhrí go bhféadfadh iarmhairtí tromchúiseacha agus iarmhairtí síceasóisialta fadtréimhseacha a bheith mar thoradh ar dhúnadh scoileanna, lena n-áirítear dúlagar, imní mhéadaithe agus féinmharú, de réir mar a dhéantar teagmháil shóisialta a cheilt ar leanaí;

U. de bhrí go ndéantar an éagothromaíocht shóisialta a atreisiú le luathfhágáil na scoile agus go bhféadfaí difear a dhéanamh leis do chobhsaíocht agus do rathúnas tíre, lena gcuirtear i mbaol, dá bhrí sin, todhchaí na milliún leanbh ar domhan agus lena n-imrítear mórthionchar ar ghlúin ina hiomláine; de bhrí go bhfuil sé cruthaithe go bhfuil an t-oideachas bunriachtanach chun cur i gcoinne an antoisceachais agus radacú leanaí agus daoine óga;

V. de bhrí, de réir Thuarascáil Oideachais UNHCR 2021, go bhfuil leath na leanaí uile is dídeanaithe nach bhfreastalaíonn ar an scoil; de bhrí go ndéantar leanaí is dídeanaithe a eisiamh ó dheiseanna cianfhoghlama; de bhrí gur minic le dálaí maireachtála plódaithe na ndídeanaithe ar leanaí iad, go háirithe iad siúd atá ina gcónaí i gcampaí dídeanaithe, éascú a dhéanamh ar scaipeadh an víris agus bac a chur ar chomhlíonadh na rialacha sláintíochta; de bhrí gurb ionann staid COVID-19 sna campaí agus géarchéim do leanaí, ós rud é gur minic lena lán leanaí córais imdhíonachta lagaithe nó bunfhadhbanna sláinte a bheith acu le linn a mblianta múnlaitheacha, lena méadaítear ar an mbaol atá ann dóibh go ngéarófar ar a gcás agus iad ag déileáil leis an víreas marfach seo; de bhrí nach bhfuil seirbhísí sláinte oiriúnacha ag formhór na gcampaí dídeanaithe chun freagairt go leormhaith do riachtanais leanaí agus a dteaghlaigh;

W. de bhrí go ndéantar difear díréireach do thíortha ar ioncam íseal le dáileadh éagothrom vacsaíní COVID-19;

1. á aithint agus á chur in iúl gur mór aici obair na múinteoirí, na n-oideoirí uile agus na foirne tacaíochta, a thug aghaidh go mear ar phaindéim COVID-19 agus a d’áirithigh go leanfaí leis an bpróiseas foghlama do pháistí agus do dhéagóirí; ag moladh tionscnamh ó eagraíochtaí idirnáisiúnta agus áitiúla na sochaí sibhialta, ó shaoránaigh phríobháideacha agus ó ghnólachtaí chun teicneolaíocht faisnéise agus chumarsáide, cúrsaí cianfhoghlama agus ábhair foghlama eile a chur ar fáil do leanaí, go háirithe i dtíortha ina bhfuil rochtain theoranta ag leanaí ar an gcianfhoghlaim nó nach bhfuil rochtain acu ar fhoghlaim ar chor ar bith; ag tathant ar an gCoimisiún, ar an tSeirbhís Eorpach Gníomhaíochta Seachtraí (SEGS) agus ar na Ballstáit cur chuige atá bunaithe ar chearta an linbh a chur chun cinn i leith iarrachtaí domhanda chun maolú a dhéanamh ar thionchar phaindéim COVID-19 ar rochtain ar an oideachas do leanaí, agus cur chuige atá bunaithe ar phrionsabail an neamh-idirdhealaithe a chur chun cinn, ag gníomhú ar mhaithe le leas an linbh agus rannpháirtíocht an linbh;

2. á aithint gur saincheist thrasearnálach é an t-oideachas a bhaineann le gach gné den fhorbairt inbhuanaithe;

3. á chur in iúl gur geal léi na gealltanais a tugadh ag Comhdháil Dhomhanda UNESCO 2021 maidir le hOideachas le haghaidh Forbairt Inbhuanaithe agus roimh ghlacadh Dhearbhú Bheirlín; á áitiú go n-áiritheofar oideachas ar ardchaighdeáin do leanaí uile mar chumasóir do na SFInna uile agus ag cur béim ar a thábhachtaí agus atá sé forbairt inbhuanaithe a chomhtháthú i ngach leibhéal oideachais agus oiliúna ó oideachas luath-óige go hoideachas treasach agus oideachas aosach, lena n-áirítear gairmoideachas agus gairmoiliúint, oideachas seachfhoirmiúil agus oideachas neamhfhoirmiúil;

4. á áitiú go mbeidh AE ar thús cadhnaíochta mar chumhacht oideachasúil a chuireann ar chumas na mBallstát a n-acmhainneacht a chur i bhfeidhm ina hiomláine chun tacú le hoideachas do leanaí ar fud an domhain agus chun a ndiongbháilteacht a dhearbhú maidir leis an tsaincheist sin; á chur i bhfios go láidir an príomhról a bheidh ag an Limistéar Eorpach Oideachais sa todhchaí maidir le deis thábhachtach a chur ar fáil le haghaidh chomhoibriú idirnáisiúnta sa bhreis a bheith ann chun sineirgí maidir le hoideachas lasmuigh den Eoraip a fhorbairt ar mhaithe le cineálacha chur chuige agus réitigh chomhchoiteanna a fhorbairt i dtaca le dúshláin chomhchoiteanna; ag tathant ar an gCoimisiún chun a dhá oiread fuinnimh a chur ina chuid iarrachtaí chun straitéis a shainiú chun na críche sin, lena n-áirítear achoimre cuspóirí soiléire;

5. á chur i bhfáth a thábhachtaí atá sé an ceart chun oideachais a ráthú do leanaí agus an deis a thabhairt do gach leanbh filleadh ar scoil agus á iarraidh ar an gCoimisiún, ar SEGS agus ar na Ballstáit tacú le húdaráis tríú tíre tosaíocht a thabhairt d’athoscailt na scoile ina bpleananna téarnaimh, lena n-áirítear tacaíocht do mhúinteoirí chun cabhrú le leanaí an bhearna san fhoghlaim a dhúnadh agus tacaíocht a thabhairt do dhea-bhail leanaí, ós rud é go bhfuil scoileanna ríthábhachtach d’fhoghlaim, do shábháilteacht, do shláinte, do chothú agus do dhea-bhail fhoriomlán leanaí; á iarraidh ar an gCoimisiún, ar SEGS agus ar na Ballstáit tacaíocht a thabhairt d’údaráis tríú tír chun a áirithiú go mbeidh gach leanbh in ann leas a bhaint as a gceart chun bunoideachais agus gníomhaíocht a dhéanamh chun a áirithiú go mbeidh an t-oideachas meánscoile ar fáil agus inrochtana; á iarraidh, thairis sin, ar an gCoimisiún, ar SEGS agus ar na Ballstáit tacú le húdaráis tríú tír modhanna digiteacha teagaisc agus foghlama a fhorbairt agus a chur chun feidhme agus rochtain ar an idirlíon a éascú do chách;

6. á mheas nach foláir tosaíocht a thabhairt d’fheabhas a chur ar shlógadh acmhainní intíre, do chosaint agus do mhéadú mór an chaiteachais intíre ar earnálacha sóisialta, go háirithe an t-oideachas agus an tsláinte, agus d’fheabhsú cháilíocht an chaiteachais sin i bpleananna náisiúnta téarnaimh agus i gcláir cúnaimh atá á reáchtáil ag institiúidí airgeadais AE agus ag institiúidí idirnáisiúnta airgeadais; á áitiú, sa chomhthéacs sin, go ndéanfar leithdháileadh agus maoiniú cothrom a áirithiú ionas nach ndéanfar leanaí faoi mhíbhuntáiste, faoi bochtaineacht agus imeallaithe – le béim ar leith ar chailíní – daoine óga agus teaghlaigh a fhágáil chun deiridh; á thabhairt chun suntais nach foláir do leas an linbh a bheith mar threoir ag gach iarracht a dhéanfar chun maolú a dhéanamh ar thionchar phaindéim COVID-19 ar an rochtain ar an oideachas agus nach foláir do na bearta sin urraim a thabhairt do chearta an linbh maidir lena bheith ar an eolas, a bheith cumhachtaithe agus an deis a bheith acu éisteacht a fháil;

7. á chur i bhfáth gur den bhunriachtanas é staid shóisialta na dtuismitheoirí a chur i gcuntas agus tacaíocht a thabhairt do theaghlaigh a bhfuil laghdú déanta ar a n-ioncam de dheasca thionchar eacnamaíoch phaindéim COVID-19;

8. á aithint nach foláir d’oideachas ar ardchaighdeáin a bhaint amach a bheith mar thosaíocht i gcomhair cúnamh oifigiúil forbartha an Aontais agus na mBallstát;

9. ag tabhairt dá haire go bhfuil méadú ag teacht ar líon na ndaoine atá ina gcónaí i suíomhanna dídeanaithe mar thoradh ar an easáitiú éigeantach; á iarraidh ar an gCoimisiún tacú le tarchur scileanna i gcampaí dídeanaithe agus tacaíocht láidir oideachais a thabhairt do dhídeanaithe agus do dhaoine easáitithe chun tacú lena lánpháirtiú agus lena rannpháirtíocht i ngníomhaíochtaí a ghineann ioncam;

10. á chur in iúl gur cúis bhuartha di tionchar airgeadais buan na paindéime ar chistiú le haghaidh an oideachais, ós rud é nach ndearna tromlach bhallstáit UNESCO an tairseach de 4–6 % OTI nó de 15–20 % de chaiteachas poiblí a bhaint amach go fóill;

11. á thabhairt chun suntais an éagothromaíocht sna hiarrachtaí chun dul i ngleic leis an bpaindéim i ngeall ar rochtain mhíchothrom ar vacsaíní, lena bhfágtar gur ann do chumais éagothroma chosanta; ag cur béim ar an bhfíoras nach féidir deireadh a chur leis an bpaindéim ach amháin má dhéantar amhlaidh ar fud an domhain agus nach mór rochtain a bheith ag cách ar vacsaíní; á iarraidh ar na Ballstáit a rannchuidiú le clár COVAX na Náisiún Aontaithe agus a éifeachtúlacht fhoriomlán a mhéadú chun rochtain ar vacsaíní COVID-19 a áirithiú do thríú tíortha ionas go mbeidh siad in ann feachtais vacsaínithe COVID-19 náisiúnta a chur i bhfeidhm atá i gcomhréir leis na treoirlínte atá leagtha síos ag na húdaráis sláinte poiblí inniúla náisiúnta agus ag an Eagraíocht Dhomhanda Sláinte, chun a áirithiú go bhfillfidh siad go mear ar scoileanna; ag tathant ar an gCoimisiún, ar SEGS agus ar na Ballstáit oibriú i ndlúthchomhar lena gcomhghuaillithe trasatlantacha agus lena gcomhpháirtithe idirnáisiúnta chun borradh a chur faoi sholáthar domhanda vacsaíní COVID-19, lena n-áiritheofar dáileadh cothrom ar na tíortha agus ar na pobail is mó atá i ngátar, agus lena ndíreofar ar rochtain dhomhanda ar tháirgí leighis inacmhainne a bhaineann le COVID-19 a fheabhsú agus chun aghaidh a thabhairt ar shrianta domhanda táirgeachta agus ar ghanntanais soláthair;

12. ag tathant ar an Aontas, i gcomhar leis na Stáit Aontaithe agus le baill eile den Eagraíocht Dhomhanda Trádála (EDT), uas-scálú a dhéanamh ar an táirgeadh agus ar an raon roghanna soláthair chun rochtain chothrom a áirithiú ar dhiagnóisic, vacsaíní, teiripe agus táirgí sláinte ábhartha eile is gá chun COVID-19 a shrianadh, a chosc agus a chóireáil agus chun a áirithiú go mbainfear na cuspóirí sin amach faoin 12ú Comhdháil Aireachta de chuid EDT;

13. á iarraidh ar an gCoimisiún, ar SEGS agus ar na Ballstáit tacú le húdaráis tríú tíortha chun oibríochtaí “scoil shábháilte” a mhaoiniú agus a chur chun feidhme, lena n-áirítear soláthairtí sláinteachais a sholáthar agus faisnéis maidir le níochán lámh agus bearta sláinteachais eile a chomhroinnt, mar aon leis an leanúnachas ar sheirbhísí cothaithe do leanaí atá in aois na scoile agus do dhéagóirí a choimeád; á chur i bhfáth go bhfuil béilí scoile agus uisce glan ríthábhachtach chun cothú, fás agus forbairt leanaí a áirithiú ós rud é gur dreasacht láidir iad do leanaí – go háirithe cailíní agus iad siúd ó na pobail is boichte agus is mó atá imeallaithe – filleadh ar an scoil a luaithe a bheidh deireadh leis na srianta; á thabhairt chun suntais, ina leith sin, an ról lárnach is féidir a bheith ag múinteoirí agus gníomhaithe sa tsochaí shibhialta, lena n-áirítear eagraíochtaí chreideamhbhunaithe, pobail reiligiúnacha agus ENRanna, i gcur chun cinn na sláinte agus i bpaindéim COVID-19 a chomhrac, mar aon le tacú le leanaí agus lena dteaghlaigh na dúshláin agus na deacrachtaí a eascraíonn as an ngéarchéim sláinte a shárú, lena bhfeabhsaítear a ndea-bhail agus lena ndéantar cláir oiliúna agus oideachais a chur ar fáil;

14. á iarraidh ar an gCoimisiún, ar SEGS agus ar na Ballstáit tacú le húdaráis tríú tír pleananna maolaithe riosca agus bainistithe riosca a chur ar bun trí phleanáil athléimneachta; á thabhairt chun suntais a thábhachtaí atá sé pleanáil theagmhasach agus pleananna freagartha géarchéime a fhorbairt agus a ráthú anois chun an baol go ndéanfar COVID-19 a tharchur i scoileanna a laghdú agus chun laghdú a dhéanamh ar thionchar dhúnadh na scoileanna ar leanaí agus ar a dteaghlaigh, go háirithe ar na leanaí is boichte agus is imeallaí, mar aon leo siúd atá faoi mhíchumais thromchúiseacha; á thabhairt chun suntais, ina leith sin, go bhfuil gá le tosaíocht a thabhairt do leanaí i limistéir ina bhfuil coinbhleacht agus don rochtain atá acu ar oideachas ardcháilíochta;

15. á chur i bhfios go láidir an tionchar a d’fhéadfadh a bheith ag dúnadh scoileanna ar fhreagrachtaí gairmiúla tuismitheoirí agus iad ag tabhairt aire dá leanaí ag an am céanna; á chur i bhfáth a thábhachtaí atá sé acmhainní agus treoir chuí a chur ar fáil do thuismitheoirí atá ag obair, maidir leis an gcianoideachas, gníomhaíochtaí seach-churaclaim, agus modhanna tacaíochta síceolaíocha chun cothromaíocht a fháil idir obair ón mbaile agus scolaíocht bhaile;

16. á chur i bhfáth a thábhachtaí atá sé tacaíocht oideachasúil agus shíceasóisialta a chur ar fáil do leanaí agus do theaghlaigh nach foláir dóibh féinleithlisiú chun an riosca a bhaineann le galair thógálacha a íoslaghdú, d’fhonn strus agus imní sa bhaile a laghdú;

17. á iarraidh ar an gCoimisiún, ar SEGS agus ar na Ballstáit tacaíocht a thabhairt d’údaráis tríú tíortha chun treoir réamhghníomhach a eisiúint maidir le dea-chleachtais san chianfhoghlaim, agus chun a áirithiú go mbainfear úsáid as uirlisí, curaclaim agus teicneolaíocht atá iomchuí agus sábháilte agus go gcuirfear ar fáil iad do leanaí ó theaghlaigh ar ioncam íseal, do leanaí ó cheantair thuaithe, do leanaí ó phobail dúchais agus do leanaí imirceacha do leanaí imeallaithe agus do leanaí faoi mhíchumais nó a bhfuil deacrachtaí foghlama acu, do leanaí atá faoi chúram malartach, do leanaí atá ina gcónaí i limistéir iargúlta nó i dtimpeallachtaí ina bhfuil saoirse bainte díobh nó nach bhfuil rochtain idirlín uileláithreach iontu; á thabhairt chun suntais go bhfuil deis ann i gcás foghlaim dhigiteach lena gcuirtear ar chumas na n-institiúidí oideachais gach leanbh a shroicheadh ar mhórluas agus ar mhórscála, agus comhpháirtíochtaí a chothú ag an am céanna agus dul i mbun oibre le réimse leathan gníomhaithe ón tsochaí shibhialta agus ó na hearnálacha poiblí agus príobháideacha; á áitiú, áfach, nach foláir don infheistíocht san fhoghlaim dhigiteach féachaint le laghdú a dhéanamh ar an deighilt dhigiteach agus a bheith comhthéacs-shonrach, i gcomhréir le leas an linbh agus ní chun aimhleasa na tacaíochta a thabharfar do bhonneagar agus do bhaill foirne an oideachais bhunúsaigh, mar aon leis an bhfoghlaim i bpearsa; á mheabhrú, áfach, nach raibh rochtain ar theicneolaíochtaí digiteacha cothrom ná forleathan fós le linn na paindéime; á mheas go bhfuil gá le hinfheistíocht mhór san earnáil sin, ó thaobh oiliúna agus maoinithe de araon; á iarraidh ar AE agus ar a Bhallstáit leanúint d’acmhainní inrochtana oideachasúla agus rochtain oscailte ar uirlisí digiteacha a chur ar fáil do mhúinteoirí, do thuismitheoirí agus do mhic léinn; á chur i bhfáth, ina leith sin, nach foláir príobháideachas leanaí agus cosaint sonraí pearsanta a ráthú i dtaca le gach uirlis dhigiteach agus nach foláir aird chuí a thabhairt ar inneachar a fhreagraíonn do chúrsaí inscne agus ar na réaltachtaí éagsúla a bhaineann le saol leanaí;

18. á iarraidh ar an gCoimisiún agus ar SEGS cistiú stóinsithe a choinneáil don oideachas trí na hionstraimí airgeadais uile de chuid an Aontais atá ar fáil, i gcomhréir leis an tagarmharc 10 % maidir le hoideachas in ionstraim na hEorpa Domhanda, agus cistiú breise a chur ar fáil chun méadú a dhéanamh ar athléimneacht i gcoinne géarchéimeanna atá ann faoi láthair agus a bheidh ann sa todhchaí;

19. á iarraidh ar an gCoimisiún, ar SEGS agus ar na Ballstáit tacú le húdaráis tríú tíortha chun cúram iomchuí do leanaí a áirithiú, lena n-áirítear trí phlean teagmhais a chur i bhfeidhm maidir le cúram do leanaí a fhágtar ina ndílleachtaí nó a fhágtar gan cúram iomchuí i ngeall ar chásanna tromchúiseacha COVID-19 lena n-éilítear go dtugtar cúramóirí daoine fásta chun an ospidéil;

20. á iarraidh ar an gCoimisiún nasc a bhunú idir gníomhaíochtaí infheistíochta laghdaithe riosca a d’fhéadfadh a bheith ann agus tacaíocht airgeadais le haghaidh rochtain ar an oideachas agus ar ghairmoiliúint, go háirithe le bonneagar cuí agus oiliúint chuí a chur ar bun do mhúinteoirí, faoin Ionstraim um Chomharsanacht, Forbairt agus Comhar Idirnáisiúnta (NDICI) – An Eoraip Dhomhanda;

21. á iarraidh ar an gCoimisiún agus ar SEGS tacú le rialtais tríú tíortha chun córais oideachais a fhreagraíonn do chúrsaí inscne agus córais chuimsitheacha níos láidre a thógáil agus a fhorbairt tuilleadh, agus deireadh a chur le gach cineál foréigin inscnebhunaithe in aghaidh na mban agus na gcailíní; á mheabhrú go bhfuil rochtain na mban ar an oideachas leagtha síos mar cheart bunúsach ag na Náisiúin Aontaithe; á chreidiúint, mar ábhar tosaíochta, gur cheart go mbeadh méadú ar oideachas na gcailíní agus tacú le rannpháirtíocht na mban san oideachas agus i ngairmeacha san eolaíocht, sa teicneolaíocht, san innealtóireacht agus sa mhatamaitic (STEM) mar phríomhsprioc beartais do AE agus don phobal forbartha idirnáisiúnta; á áitiú, ina leith sin, gur gá go mbeadh cailíní in ann a n-oideachas a chur i gcrích agus rochtain a bheith acu ar fhaisnéis agus ar sheirbhísí aois-oiriúnach, saor ó idirdhealú agus ó laofacht inscne agus le comhionannas deiseanna chun a n-acmhainneacht a bhaint amach; á chur i bhfáth go bhfuil géarghá le haghaidh a thabhairt ar bhacainní ar an oideachas, ar bacainní iad a bhaineann le hinscne, amhail dlíthe, beartais agus noirm shoch-chultúrtha dhíobhálacha lena gcuirtear cosc ar chailíní leanúint leis an oideachas i gcás toirchis, pósadh nó máithreachais; ag moladh go rachfar i ngleic le steiréitíopaí inscne agus le noirm shoch-chultúrtha dhíobhálacha tríd an oideachas, agus go ndéanfar foréigean a chosc trí chlársceidealú oideachais inscne-íogair;

22. á chur in iúl gur saoth léi nach bhfuil rochtain ag na milliúin cailíní ar fud an domhain ar an oideachas, agus go bhfágtar iad, dá bhí sin, neamhchosanta ar spleáchas agus i mbaol níos airde ón bhforéigean agus ón dúshaothrú, go háirithe i gcásanna ina ndéanann na húdaráis i gcumhacht rochtain chórasach ar an oideachas, ar an obair agus ar an saol poiblí a cheilt ar mhná agus ar chailíní; ag diúltú do mhí-úsáid agus d’ionstraimiú aon chleachtais a dhéanann idirdhealú maidir le rochtain ar an oideachas agus a fhorchuireann dúnadh scoileanna; á iarraidh go gcuirfear deireadh leis na cleachtais sin agus ag tathant go ndéanfar na scoileanna uile do chailíní agus do mhná a athoscailt;

23. á iarraidh ar an gCoimisiún agus ar SEGS an méid a baineadh amach le 20 bliain anuas maidir leis an oideachas do mhná agus do chailíní san Afganastáin a chaomhnú agus a neartú tuilleadh; ag tathant go ndéanfar an cistiú is gá a leithdháileadh laistigh de phacáiste AE maidir le cabhair dhaonnúil don Afganastáin chun a chur ar chumas na n-eagraíochtaí idirnáisiúnta agus áitiúla éascú a dhéanamh ar athoscailt na saoráidí oideachais do mhná agus do chailíní agus chun cláir chianfhoghlama a fhorbairt mar bheart sealadach; á iarraidh go dtabharfaí aird den chineál céanna ar oideachas leanaí agus daoine óga na hAfganastáine i dtíortha ina bhfuil dídeanaithe ón Afganastáin;

24. á chur i bhfios go láidir nach foláir an ceart chun oideachais agus faisnéise maidir le sláinte gnéis agus atáirgthe, pleanáil teaghlaigh, modhanna frithghiniúnacha nua-aimseartha, ginmhilleadh sábháilte agus dlíthiúil, agus cúraim sláinte máthartha, réamhbhreithe agus iarbhreithe a ráthú do gach duine;

25. á iarraidh ar an gCoimisiún, ar SEGS agus ar na Ballstáit, chomh maith le rialtais náisiúnta tríú tíortha, cláir shonracha a fhorbairt chun tionchar meabhairshláinte agus síceasóisialta na ráige COVID-19 ar leanaí, ar mhúinteoirí agus ar a bpobail a bhainistiú agus a mhaolú, agus feachtais choisctheacha shonracha a cheapadh a bheidh dírithe ar leanaí, ar thuismitheoirí agus ar mhúinteoirí maidir leis na rioscaí a bhaineann leis an idirlíon a úsáid, amhail ciapadh, gáinneáil, mí-úsáid ghnéasach agus bulaíocht ar líne mar aon le pleananna speisialta a chur chun cinn chun cabhrú le leanaí agus lena dtuismitheoirí arb íospartaigh na gcleachtas sin iad;

26. ag leagan béim ar an ngá atá le cláir oideachais gnéasachta chuimsitheacha atá oiriúnach do aois, fianaise-bhunaithe, chun leochaileacht na gcailíní agus na mban óg i leith breith linbh luath agus toircheas neamhbheartaithe, pósadh leanaí, striapachas, tarchur VEID agus foréigean inscnebhunaithe a laghdú;

27. ag tabhairt dá haire go bhfuil cóimheas na ndaltaí le gairmithe oilte sa réigiún Fo-Shahárach ard i gcónaí, in ainneoin iarrachtaí éagsúla AE agus an chúnaimh a chuireann sé ar fáil; á thabhairt chun suntais na meáin réigiúnacha de 58 ndalta in aghaidh an mhúinteora oilte ar leibhéal na bunscoile, agus 43 dhalta in aghaidh gach múinteora oilte ar leibhéal na meánscoile; á chur i bhfios go bhfuil a lán tíortha atá i mbéal forbartha ag streachailt le húsáid éifeachtach a bhaint as acmhainní agus nach n-eascraíonn níos mó foghlama ná caipiteal daonna níos fearr as caiteachas méadaithe ar oideachas go minic; ag leagan béim ar ról na múinteoirí ar gach leibhéal chun foghlaim a éascú, ar thábhacht na teicneolaíochta don fhoghlaim agus ar bhainistiú éifeachtúil scoileanna agus córas oideachais sna tíortha sin; á mheabhrú gur gá ar a laghad 15 mhilliún múinteoir a fhostú, de réir UNESCO, chun na spriocanna a bhaineann le hoideachas a bhaint amach san Afraic fho-Shahárach faoi 2030, i gcomhréir le SFI 4;

28. á iarraidh ar an gCoimisiún, ar SEGS agus ar na Ballstáit tacú le húdaráis na dtíortha comhpháirtíochta chun aghaidh a thabhairt ar na dúshláin ina gcórais oideachais agus é mar aidhm leis iad a chumasú chun géarchéimeanna amach anseo a sheasamh, agus córais a dhéanamh níos athléimní agus níos cuimsithí, trí chláir athshlánaithe foghlama a chur chun feidhme agus trí bhuiséid oideachais a chosaint, le hinfheistíochtaí tiomnaithe in oideachas ardcháilíochta, inacmhainne agus cuimsitheach, lena n-áirítear infheistíochtaí in uirlisí teicneolaíochta an oideachais, in oiliúint múinteoirí agus in acmhainní eile chun a áirithiú go ndéanfaidh leanaí agus daoine óga a lánacmhainneacht a bhaint amach, go mbeidh siad ullmhaithe don saol agus nach gcaillfidh siad na deiseanna chun dul isteach i margadh an tsaothair níos déanaí sa saol, agus urraim á tabhairt do riachtanais oideachais agus do chearta gach linbh; á thabhairt chun suntais nach foláir go gcuimseofar ábhair foghlama éagsúla, lena n-áirítear ábhar clóite, i gcláir chianfhoghlama a cheapfar chun aghaidh a thabhairt ar ghéarchéimeanna amach anseo chun bheith inrochtana do na leanaí is mó atá faoi mhíbhuntáiste agus is imeallaithe;

29. á chur in iúl gur geal léi Dearbhú Pháras EOECNA: Glao Domhanda ar Infheistíocht i dTodhchaí an Oideachais; ag tathant ar thíortha ar fud an domhain chun oideachas a mheas mar infheistíocht seachas caiteachas; á chreidiúint go bhfuil cúnamh airgeadais leordhóthanach agus éifeachtach san oideachas ina réamhriachtanas chun an bhochtaineacht a dhíothú agus dea-bhail a fheabhsú, go háirithe ag tréimhse nuair atá acmhainní poiblí á dteorannú ar bhonn méadaitheach agus éilimh in iomaíocht le chéile in earnálacha atá buailte go dona amhail an tsláinte agus an t-oideachas; ag tathant ar an gCoimisiún agus ar na Ballstáit cistiú le haghaidh an oideachais a mhéadú go mór ina straitéisí forbartha agus cúnaimh idirnáisiúnta;

30. á chur i bhfios go láidir gurb iad daoine óga na sócmhainní is luachmhaire chun borradh a chur faoi fhorbairt eacnamaíoch tíortha i mbéal forbartha;

31. á mheabhrú go bhfuil an comhphobal domhanda tiomanta do cháilíocht an oideachais a fheabhsú faoi 2030 (SFI 4);

32. á iarraidh go méadófar malartuithe oideachais idirnáisiúnta idir daoine óga san Afraic agus san Aontas, trí chláir amhail Erasmus agus Erasmus d’Fhiontraithe Óga, atá dírithe ar chabhrú le fiontraithe nua na scileanna ábhartha a fháil chun gnólachtaí a bhainistiú;

33. á iarraidh ar na Ballstáit a chur san áireamh go bhfuil géarchéim sláinte COVID-19 tar éis géarú a dhéanamh ar staid na ndaoine sin a choinnítear i gcampaí sa tSiria agus na leanaí Eorpacha uile atá á gcoinneáil sna campaí sin a aisdúichiú láithreach, lena n-áiritheofar go dtabharfar tús áite do leas an linbh;

34. á chur i bhfáth a thábhachtaí atá sé gairmoiliúint agus “cláir dara seans” a áireamh sna pleananna téarnaimh chun cabhrú le leanaí agus le daoine óga dul isteach i margadh an tsaothair; á iarraidh ar an gCoimisiún, ar SEGS, ar na Ballstáit agus ar thríú tíortha ionchais inmhianaithe a chur ar fáil do dhaoine óga amach anseo;

35. á chur i bhfáth a thábhachtaí atá sé infheistíocht san oiliúint agus san oideachas a thionlacan le tacaíocht do chruthú post chun ionchas níos fearr a chur ar fáil amach anseo don chéad ghlúin eile de dhaoine óga san Afraic agus i réigiúin eile atá i mbéal forbartha; ag tabhairt dá haire go mbaineann tábhacht ar leith le comhpháirtíocht phoiblí-phríobháideach chun SFI 8 maidir le rochtain ar obair chuibhiúil a bhaint amach; á chur i bhfáth a thábhachtaí atá an t-oideachas meánscoile agus an ghairmoiliúint, atá bunriachtanach d’infhostaitheacht na hóige agus don fhorbairt inbhuanaithe; ag tabhairt dá haire ina theannta sin go bhfuil gá, ar an gcéad dul síos, le tacaíocht d’oideachas ar ardchaighdeán agus le hoiliúint ghairmiúil a chur chun cinn chun soghluaisteacht agus rochtain ar mhargaí agus ar chearta a mhéadú i measc daoine óga san Afraic atá ag dul i méid;

36. á iarraidh ar AE infheistíocht sa ghairmoiliúint agus san fhoghlaim ar feadh an tsaoil a chothú agus struchtúir oideachais a neartú, i gcomhar leis an earnáil phríobháideach, chun leas a bhaint as an gcaipiteal daonna;

37. á thabhairt chun suntais a thábhachtaí atá forbairt ghairmiúil leanúnach agus atá tacaíocht airgeadais fheabhsaithe do mhúinteoirí, agus iad a chumhachtú chun aghaidh a thabhairt ar chaillteanais foghlama i measc a mac léinn ionas go mbeidh siad in ann freagairt dá ndálaí aonair sóisialta, teaghlaigh agus meabhairshláinte, agus chun teicneolaíocht dhigiteach a ionchorprú ina dteagasc; á chur i bhfáth go bhfuil géarghá leis an deis a thapú agus leas a bhaint as cistí téarnaimh COVID-19 agus as bearta nuálacha meara ar baineadh úsáid astu chun cianfhoghlaim a áirithiú le linn na paindéime chun an t-oideachas a athshamhlú agus chun córais a thógáil atá níos réamhbhreathnaitheacha, níos cuimsithí, níos solúbtha agus níos athléimní; á chreidiúint nach foláir don chur chuige nua seo aghaidh a thabhairt ar chaillteanais foghlama, luathfhágáil scoile a chosc, agus leas sóisialta agus mothúchánach mac léinn, múinteoirí agus foirne a áirithiú;

38. ag cur béim ar ról an oideachais sheachfhoirmiúil agus neamhfhoirmiúil, an oideachais do shaoránacht agus don tsaorálaíocht; á iarraidh ar an gCoimisiún tacú le tríú tíortha aitheantas do scileanna boga a fheabhsú; á áitiú go gcuirfear cleachtais na dlúthpháirtíochta agus na meantóireachta idirghlúine chun cinn ar mhaithe le héagothroime, eisiamh agus luathfhágáil scoile a laghdú;

39. á iarraidh go ndéanfar malartuithe domhanda eolais agus soghluaisteacht dhomhanda a luathú ar gach leibhéal an oideachais agus idir tíortha agus réigiúin agus laistigh díobh freisin, agus stair chasta agus chonspóideach na gcaidreamh domhanda á haithint agus béim á leagan ar a thábhachtaí agus atá sé oidhreacht, féiniúlacht chultúrtha, stair, ealaín agus saoránacht dhomhanda a chur chun cinn trí oideachas; ag tabhairt dá haire go bhfuil deis ann malartuithe ar líne agus taisteal a chomhcheangal chun na críche sin;

40. á chur i bhfáth a thábhachtaí atá sé forbairt agus neartú a dhéanamh ar ghníomhaíochtaí múscailte feasachta a bhaineann leis an athrú aeráide agus le cosaint an chomhshaoil agus lena dtionchar ar leanaí agus ar ghlúnta a bheidh ann sa todhchaí; á iarraidh go mbeidh an t-oideachas comhshaoil ina phríomhchomhpháirt de churaclaim scoile;

41. á chur i bhfios go láidir a thábhachtaí atá ról an chorpoideachais i scoileanna, ós rud é go bhfuil gníomhaíocht coirp agus stíl shláintiúil mhaireachtála ríthábhachtach maidir le sláinte foghlaimeoirí a fheabhsú; á iarraidh ar an gCoimisiún agus ar SEGS, dá bhrí sin, tacú leis na húdaráis náisiúnta chun a áirithiú go mbeidh saoráidí leormhaithe agus sábháilte spóirt ar fáil i scoileanna agus go gcuirfear oiliúint ar mhúinteoirí cáilithe spóirt;

42. ag tabhairt aird ar an ngá atá le leas a bhaint as na sineirgí idir cultúr agus an t-oideachas ar mhaithe le sochaithe inbhuanaithe, ionchuimsitheacha agus athléimneacha a mhúnlú; á iarraidh ar an gCoimisiún agus ar SEGS, ina leith sin, tacú leis na húdaráis náisiúnta ealaín agus cultúr a áireamh i gcuraclaim scoile agus i ngníomhaíochtaí seach-churaclaim chun eispéiris oideachasúla agus foghlama foghlaimeoirí i dtríú tíortha a fheabhsú;

43. á mheas nach foláir do na rialtais náisiúnta – agus dá n-údaráis inniúla náisiúnta, réigiúnacha agus áitiúla – cumarsáid a dhéanamh le leanaí ar bhealach atá fabhrach do leanaí chun míniú a thabhairt ar na bearta a rinneadh chun leathadh COVID-19 a theorannú ar mhaithe le feasacht a mhúscailt faoi thionchar, riosca agus bagairtí COVID-19 agus leanaí a chur ar an eolas faoina gcearta;

44. á chur i bhfáth a thábhachtaí atá sé scileanna a aimsiú, go háirithe trí fhoghlaim aghaidh ar aghaidh, lena gcuirfear ar chumas leanaí dul chun cinn a dhéanamh ar feadh a saolta, amhail maidir le caidrimh phearsanta, scileanna staidéir, comhbhá agus comhoibriú; á thabhairt chun suntais a thábhachtaí atá sé go mbeidh leanaí in ann a bheith rannpháirteach i ngníomhaíochtaí súgartha agus fóillíochta, mar atá aitheanta in Airteagal 31 de Choinbhinsiún na Náisiún Aontaithe maidir le Cearta an Linbh; á iarraidh go ndéanfar bearta chun an taitneamh a bhaineann leanaí as gníomhaíochtaí fóillíochta agus cultúir a fheabhsú, mar chearta iontu féin agus mar mheán chun a meabhairshláinte agus dea-bhail ghinearálta a fheabhsú;

45. ag athdhearbhú a hiarrata ar Bhallstáit uile na Náisiún Aontaithe nach bhfuil Coinbhinsiún na Náisiún Aontaithe um Chearta an Linbh daingnithe acu go fóill déanamh amhlaidh, agus béim á leagan aici ar a thábhachtaí atá sé go mbeidh an ionstraim lárnach seo um chearta an duine éifeachtach ar fud an domhain;

46. á chur i bhfáth go bhfuil gá le meastóireacht agus faireachán ceart a dhéanamh ar thionchar na dtionscnamh a tugadh isteach le linn na géarchéime, chun na bearnaí agus na heasnaimh a shainaithint agus chun a chinneadh conas is féidir iad a leigheas;

47. ag tabhairt a gealltanais i leith an t-oideachas a dhéanamh ina phríomhábhar díospóireachtaí in obair thoscaireachtaí parlaiminteacha, go suntasach trí chomhthionóil pharlaiminteacha amhail Comhthionól Parlaiminteach ACP-AE.

48. á threorú dá hUachtarán an rún seo a chur ar aghaidh chuig an gComhairle agus chuig an gCoimisiún;

(1) Go háirithe, Barúil Ghinearálta Uimh. 5 maidir le bearta ginearálta chur chun feidhme an Choinbhinsiúin um Chearta an Linbh; Uimh. 6 maidir leis an gcaoi a gcaitear le leanaí gan tionlacan agus leanaí scartha lasmuigh dá dtír thionscnaimh; Uimh. 10 maidir le cearta leanaí sa chóras um cheartas d’ógánaigh; Uimh. 12 maidir le ceart an linbh éisteacht a fháil; Uimh. 13 maidir le ceart an linbh chun saoirse ó gach cineál foréigin; Uimh. 14 maidir le ceart an linbh go dtabharfar tús áite dá leas; Uimh. 15 maidir le ceart an linbh chun an caighdeán sláinte is airde is féidir a theachtadh; agus Uimh. 16 maidir le hoibleagáidí Stáit maidir le tionchar na hearnála gnó ar chearta leanaí.

(2) IO C 232, 16.6.2021, lch. 2.

(3) IO C 474, 24.11.2021, lch. 130.

(4) Oifig Taighde UNICEF, COVID-19: Missing More Than a Classroom – The impact of school closures on children’s nutrition, [Níos Mó in Easnamh ná Seomra Ranga Amháin – Tionchar dhúnadh na scoileanna ar chothú leanaí], Eanáir 2021.

(5) UNESCO, Bileog Eolais Uimh. 46, More Than One-Half of Children and Adolescents are not Learning Worldwide [Níos Mó ná Leath de Leanaí agus de Dhéagóirí ar fud an Domhain Nach bhFuil ag Foghlaim], Meán Fómhair 2017.

(6) Tuarascáil Spriocanna Forbartha Inbhuanaithe na Náisiún Aontaithe 2021, 15 Iúil 2021.

(7) UNESCO, How many students are at risk of not returning to school?, [Cé mhéad scoláirí atá i mbaol gan filleadh ar an scolaíocht?].an 30 Iúil 2020.

(8) Preaseisiúint an 19 Meitheamh 2020 ó Europol dar teideal Exploiting isolation: sexual predators increasingly targeting children during COVID pandemic, [Dushaothrú an uaignis: creachadóirí gnéis ag díriú níos mó ar leanaí le linn phaindéim COVID].